Oscar Pistorius se huis verkoop | Maroela Media
Oscar Pistorius se huis verkoop
Die moordbeskuldigde Oscar Pistorius het 'n koper gekry vir die huis waar hy Reeva Steenkamp doodgeskiet het, het Beeld Vrydag berig.
Ansie Louw, sy eiendomsagent, het aan die koerant die koopaanbod vir die huis in die Silver Woods-landgoed in Pretoria-Oos bevestig, maar wou nie die bedrag bekend maak nie. "Die oordragproses is tans aan die gang. Ek kan nie meer besonderhede openbaar maak nie," het Louw gesê.
Sy sê die huis is deur 'n geslote bieproses verkoop. "Ons het al die aanbiedinge ondersoek en een aanbod aanvaar."
Volgens Beeld is die markwaarde van die huis ongeveer R5 miljoen.
Pistorius se moordverhoor word tans in die Pretoriase hooggeregshof aangehoor. Hy word van moord beskuldig nadat hy Steenkamp op 14 Februarie 2013 deur 'n geslote toiletdeur in die huis doodgeskiet het. Hy voer aan hy het haar vir 'n inbreker aangesien. Hy staar ook aanklagte wat verband hou met die oortreding van die Vuurwapenwet in die gesig. Hy het onskuldig gepleit op alle aanklagte. –SAPA